ΓΡΑΠΤΗ ΕΡΩΤΗΣΗ E-0509/99

υποβολή: Kirsi Piha (PPE) προς την Επιτροπή

(8 Μαρτίου 1999)

Θέμα: Αγορά στον τομέα των τηλεπικοινωνιών στην Εσθονία

Η Εσθονική Κυβέρνηση και η επιχείρηση AS Eesti Telefon έχουν συνάψει αποκλειστική συμφωνία με ειδικά ευνοϊκούς όρους για την εν λόγω εταιρεία οι οποίοι της διασφαλίζουν πλήρες μονοπώλιο στην αγορά της Εσθονίας μέχρι τις 30 Δεκεμβρίου 2000 όσον αφορά την παροχή βασικών υπηρεσιών στον τομέα των τηλεπικοινωνιών.

Έχοντας υπόψη την συναφθείσα με την Εσθονία Ευρωπαϊκή Συμφωνία, συγκεκριμένα τα άρθρα 63 και 65 αυτής, και την Κοινή Δήλωση των Μερών:

1. Έχει δεσμευθεί η Εσθονία να διασφαλίσει ελεύθερο ανταγωνισμό στην αγορά της χώρας όσον αφορά τον τομέα των τηλεπικοινωνιών από την 1 Δεκεμβρίου 1998; Ποια είναι η άποψη της Επιτροπής για τα αποτελέσματα που έχει επιτύχει η Εσθονία όσον αφορά την υλοποίοηση της δέσμευσής της αυτής;

2. Έχει δεσμευθεί η Εσθονία, από την 1η Ιανουαρίου 1998, να μη θέσει ή να μη διατηρήσει σε ισχύ οποιαδήποτε συμφωνία που αποβλέπει ή έχει ως αποτέλεσμα τον περιορισμό του ανταγωνισμού στην αγορά στον τομέα των τηλεπικοινωνιών; Πώς αποτιμά η Επιτροπή τα αποτελέσματα που έχει επιτύχει η Εσθονία εν σχέσει με αυτό;

3. Έχει δεσμευθεί η Εσθονία να διασφαλίσει την ανεξάρτητη λειτουργία του κανονιστικού οργάνου που έχει αναλάβει την εποπτεία της AS Eesti Telefon; Ποια είναι η άποψη της Επιτροπής για τα αποτελέσματα που έχει επιτύχει η Εσθονία όσον αφορά την υλοποίηση της δέσμευσής της αυτής;

Απάντηση του κ. van den Broek εξ ονόματος της Επιτροπής

(13 Απριλίου 1999)

Το άρθρο 65 της ευρωπαϊκής συμφωνίας (ΕΣ) για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Εσθονίας, αφετέρου, προβλέπει ότι το συμβούλιο σύνδεσης εξασφαλίζει ότι, από την 1η Ιανουαρίου 1998, τηρούνται οι αρχές του άρθρου 90 της συνθήκης ΕΚ σχετικά με τις δημόσιες επιχειρήσεις και τις επιχειρήσεις στις οποίες έχουν χορηγηθεί ειδικά ή αποκλειστικά δικαιώματα.

Σύμφωνα με τη συνημμένη στην ΕΣ κοινή δήλωση αριθ. 6, η συμφωνία παραχώρησης μεταξύ της εσθονικής κυβέρνησης και της εσθονικής τηλεφωνικής εταιρείας είναι συμβατή με τις διατάξεις της ΕΣ (άρθρο 65), υπό τον όρο ότι χρηματοδοτικά μισθωμένες γραμμές διατίθενται όταν ζητηθούν και εντός εύλογου χρονικού διαστήματος σε επιχειρηματικά δίκτυα και κλειστές ομάδες χρηστών για δική τους χρήση, συμπεριλαμβανομένων των υπηρεσιών φωνητικής τηλεφωνίας και διαβίβασης δεδομένων από 1ης Ιανουαρίου 1998, και ότι οι ρυθμιστικές λειτουργίες ανατίθενται σε ανεξάρτητο φορέα από 1ης Ιανουαρίου 1998.

Η εσθονική κυβέρνηση πρόσφατα κατέθεσε προς ψήφιση νομοσχέδιο περί τηλεπικοινωνιών, με το οποίο θεσπίζεται το ρυθμιστικό πλαίσιο του συγκεκριμένου τομέα και, ειδικότερα, συγκροτείται ανεξάρτητος ρυθμιστικός φορέας. Αν και υποβλήθηκε αργότερα από ό,τι σχεδιαζόταν, το εν λόγω νομοσχέδιο φαίνεται ότι είναι συμβατό με την κοινοτική νομοθεσία σε αυτόν τον τομέα. Η Επιτροπή αναμένει την ταχεία ψήφιση του νομοσχεδίου μετά την έναρξη των δραστηριοτήτων του πρόσφατα εκλεγέντος εσθονικού κοινοβουλίου.

Δεν υπάρχει λόγος να θεωρηθεί ότι η Εσθονία δεν εκπληρώνει τις υποχρεώσεις της στο πλαίσιο του άρθρου 63 της ΕΣ. Δεν φαίνεται πιθανό να επισπευσθεί η συγκρότηση νέου ρυθμιστικού φορέα με τη χρήση του άρθρου 65 της ΕΣ. Εντούτοις, στο πλαίσιο των διαπραγματεύσεων για την προσχώρηση της Εσθονίας στην Κοινότητα και της προενταξιακής στρατηγικής, η Επιτροπή θα παρακολουθεί εκ του σύνεγγυς την πρόοδο της Εσθονίας σε αυτόν τον τομέα.